3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

TAC pentru hamsie (Engraulis encrasicolus) din subzonele ICES 9 și 10 și din apele Uniunii din zona Comitetului pentru pescuit în zona central-estică a Atlanticului (CECAF) 34.1.1 pentru perioada 1 iulie 2020-30 iunie 2021 a fost stabilită la zero, în așteptarea avizului științific pentru această perioadă. ICES va emite avizul pentru acest stoc numai la sfârșitul lunii iunie 2020. Pentru a asigura continuitatea activității de pescuit până când TAC va fi fixată pe baza celui mai recent aviz științific, este oportun să se stabilească o TAC provizorie de 4 018 tone, pe baza capturilor din cel de al treilea trimestru al anului 2019. TAC urmează să fie modificată în conformitate cu avizul științific al ICES.

Șprotul (Sprattus sprattus) din diviziunea 3a este o specie cu durată scurtă de viață, pentru care ICES a publicat avizul anual la data de 14 aprilie 2020. Din aprilie 2019, ICES emite un aviz pentru șprotul din diviziunea 3a și pentru șprotul din Marea Nordului, deoarece acestea sunt considerate a fi un singur stoc biologic. În Regulamentul (UE) 2020/123 al Consiliului, TAC pentru șprotul din diviziunea 3a a fost stabilită pentru perioada 1 ianuarie - 30 iunie 2020. În Regulamentul (UE) 2020/123 al Consiliului, limitele TAC pentru perioada 1 iulie 2020 - 30 iunie 2021 au fost stabilite la zero. Prin urmare, capturile de șprot din Marea Nordului trebuie modificate în conformitate cu cel mai recent aviz științific al ICES și după consultări cu Norvegia.

Se estimează că mortalitatea prin pescuit (F) pentru cod se situează peste nivelul Flim. Biomasa stocului de reproducere (SSB) este în scădere din 2015 și se estimează că se situează sub nivelul Blim. În conformitate cu articolul 7 alineatul (2) din planul multianual pentru Marea Nordului, atunci când avizele științifice indică faptul că biomasa de reproducere pentru oricare dintre stocurile menționate la articolul 1 alineatul (1) din planul respectiv este sub nivelul Blim, trebuie adoptate măsuri de remediere suplimentare pentru a asigura revenirea rapidă a stocului la niveluri peste nivelul care permite atingerea MSY. În mod concret, aceste măsuri de remediere pot include suspendarea activităților de pescuit specifice care vizează stocurile în cauză și reducerea adecvată a posibilităților de pescuit pentru stocurile respective și/sau pentru alte stocuri în activitățile de pescuit cu capturi accidentale de cod. În conformitate cu procedura prevăzută în acordurile sau protocoalele privind relațiile în domeniul pescuitului cu Norvegia, Uniunea a organizat consultări privind drepturile de pescuit cu această țară. Părțile au convenit să recomande autorităților lor să introducă măsuri de remediere suplimentare pentru a completa TAC deja convenită în decembrie 2019, astfel încât să se asigure o protecție suplimentară temporară atât pentru puietul de cod, cât și pentru codul adult în cursul anului 2020. Aceste măsuri ar trebui să includă închideri în timp real pentru protecția codului, închideri sezoniere pentru protecția puietului, zone restricționate cu condiții de acces specifice și introducerea de noi măsuri bazate pe uneltele de pescuit. Prima dintre aceste măsuri de remediere, închiderea zonelor de pescuit pentru protecția codului reproducător, a fost deja introdusă, însă, deși este concepută pentru a oferi protecție în perioada de reproducere, ea nu oferă protecție pentru puiet sau în afara perioadei de reproducere, care, în general, durează doar câteva săptămâni. În timp ce perioadele și zonele de reproducere sunt bine stabilite, putând fi implementate rapid, măsurile de restricționare a accesului la anumite tipuri de unelte și introducerea unor unelte mai selective necesită consultări mai detaliate cu părțile interesate. Prin urmare, includerea acestor măsuri în prezenta modificare a regulamentului privind posibilitățile de pescuit trebuie decisă pe baza acestor consultări.

Comisia Europeană acordă licențe de pescuit navelor aflate sub pavilionul Venezuelei pentru a le permite să pescuiască specii de lutianide în apele europene din largul coastei Guyanei. Regulamentul (UE) 2020/123 prevede acordarea a 45 de licențe, însă, pentru eliberarea acestor autorizații, trebuie să se facă dovada încheierii unui contract valabil între armator și o întreprindere de prelucrare situată în Guyana. Este necesar să se adopte dispoziții care să asigure continuitatea operațiunilor de pescuit în intervalul dintre două perioade acoperite de contracte, până la finalizarea procedurilor. Prin urmare, Regulamentul (UE) 2020/123 al Consiliului trebuie modificat pentru a reflecta aceste măsuri.

(3)Mortalitatea prin pescuit (F) pentru codul din Marea Nordului (Gadus morhua) este în creștere din 2016, iar în prezent se estimează că este peste Flim (un nivel-limită de referință pentru mortalitatea prin pescuit care, pe termen lung, va avea drept rezultat o dimensiune medie a stocului la Blim. Pescuitul la niveluri peste Flim va conduce la o scădere a stocurilor la niveluri sub Blim). În consecință, biomasa stocului de reproducere (SSB) este în scădere din 2015 și se estimează că este sub Blim (nivelul de referință prevăzut în cele mai bune avize științifice disponibile, în special ale ICES, sub care capacitatea de reproducere riscă să fie redusă), în timp ce nivelul de recrutare a rămas scăzut din 1998, fiind excepțional de redus în 2016 și 2018.

(4)În conformitate cu articolul 7 alineatul (2) din planul multianual pentru Marea Nordului, atunci când avizele științifice indică faptul că biomasa de reproducere pentru oricare dintre stocurile menționate la articolul 1 alineatul (1) din planul respectiv este sub nivelul Blim, trebuie adoptate măsuri de remediere suplimentare pentru a asigura revenirea rapidă a stocului la niveluri peste nivelul care permite producția maximă durabilă (MSY). Mai exact, aceste măsuri de remediere pot include suspendarea activităților de pescuit vizând stocul respectiv și reducerea adecvată a posibilităților de pescuit pentru stocurile respective sau pentru alte stocuri în activitățile de pescuit care înregistrează capturi accidentale de cod sau ambele.

(5)În absența unei recomandări comune din partea grupului regional al statelor membre de la Marea Nordului, Comisia propune introducerea unor măsuri tehnice suplimentare, în conformitate cu angajamentele asumate de Uniunea Europeană și Norvegia, care sunt în concordanță cu declarația comună a Comisiei Europene și a Consiliului.

(6)Pentru a reduce capturile din stocurile pentru care sunt stabilite capturi totale admisibile (TAC) pentru capturile accidentale, posibilitățile de pescuit pentru activitățile de pescuit în care se capturează pești provenind din stocurile respective trebuie stabilite la niveluri care să contribuie la refacerea biomasei stocurilor vulnerabile până la niveluri sustenabile. De asemenea, pentru a preveni aruncarea înapoi în mare ilegală a capturilor, este necesar să se instituie măsuri tehnice și de control legate în mod funcțional de posibilitățile de pescuit. În prezentarea sa privind pescuitul mixt din Marea Nordului, Consiliul Internațional pentru Explorarea Apelor Maritime (ICES) estimează că, în absența unor modificări ale modelelor de pescuit și având în vedere aruncarea înapoi în mare ilegală a capturilor, capturile de cod vor fi de ordinul a 40 000 t, în timp ce TAC convenită este de 17 679 t. Pentru a reduce la minimum riscul depășirii semnificative a TAC convenite, sunt necesare măsuri suplimentare de limitare a capturilor.

(7)În conformitate cu procedura prevăzută în acordurile sau protocoalele privind relațiile în domeniul pescuitului cu Norvegia, Uniunea a organizat consultări privind drepturile de pescuit cu această țară. Părțile au convenit să recomande autorităților lor introducerea unor măsuri de remediere suplimentare pentru a completa TAC deja convenită în decembrie 2019, astfel încât să se asigure o protecție suplimentară temporară atât pentru puietul de cod, cât și pentru codul adult în cursul anului 2020. Aceste măsuri ar trebui să includă închideri sezoniere pentru protecția puietului, zone restricționate cu condiții de acces specifice, introducerea de noi măsuri bazate pe uneltele de pescuit și, de asemenea, ca alternativă, pe bază de voluntariat, posibilitatea ca operatorii individuali să opteze pentru instalarea de echipamente pentru un pescuit integral documentat care să permită accesul în aceste zone restricționate.

(8)La 9 martie 2020, ICES a emis un aviz privind capturile de crevete nordic (Pandalus borealis) din diviziunile ICES 3a și 4a Est (Skagerrak, Kattegat și nordul Mării Nordului, în Fosa Norvegiană). Pe baza acestui aviz și în urma consultărilor cu Norvegia, este oportun să se stabilească la 3 266 tone cota de crevete nordic a Uniunii în diviziunea ICES 3a, în conformitate cu producția maximă durabilă.

(9)Conform avizului ICES din 14 aprilie 2020, capturile de șprot (Sprattus sprattus) din Marea Nordului, Marea Norvegiei, Skagerrak și Kattegatt nu trebuie să depășească XXX tone în perioada cuprinsă între 1 iulie 2020 și 30 iunie 2021. Posibilitățile de pescuit pentru șprot în diviziunea ICES 2a (Marea Norvegiei), în subzona ICES 4 (Marea Nordului) și în diviziunea ICES 3a pentru perioada respectivă trebuie stabilite în consecință.

(10)TAC pentru hamsie (Engraulis encrasicolus) din subzonele ICES 9 și 10 și din apele Uniunii din zona Comitetului pentru pescuit în zona central-estică a Atlanticului (CECAF) 34.1.1 pentru perioada 1 iulie 2020-30 iunie 2021 a fost stabilită la zero, în așteptarea avizului științific pentru această perioadă. ICES va emite avizul pentru acest stoc la sfârșitul lunii iunie 2020. Pentru a asigura continuitatea activității de pescuit până când TAC va fi fixată pe baza celui mai recent aviz științific, este oportun să se stabilească o TAC provizorie de 4 018 tone, pe baza capturilor din cel de al treilea trimestru al anului 2019. TAC urmează să fie modificată în conformitate cu avizul științific al ICES.

(11)În procesul-verbal convenit al consultărilor în domeniul pescuitului dintre Uniunea Europeană și Norvegia pentru 2020 din 19 decembrie 2019, părțile au convenit că, pe lângă cantitatea de 50 000 de tone de hering (Clupea harengus) pe care Norvegia o poate pescui din cota sa în apele Uniunii din zonele 4a și 4b și pe care UE o poate pescui din cota sa în apele norvegiene la sud de 62° N, se va acorda o cantitate suplimentară de maximum 10 000 de tone, dacă această majorare este solicitată de Norvegia sau de Uniunea Europeană. Acest acord trebuie implementat în legislația Uniunii.

(12)În cadrul reuniunii sale anuale care a avut loc în perioada 14-18 februarie 2020, Organizația regională de gestionare a pescuitului în Pacificul de Sud (SPRFMO) a revizuit măsurile de conservare pentru stavrid (Trachurus murphyi). Măsurile aplicabile trebuie implementate în legislația Uniunii.

(13)În cadrul reuniunii sale anuale care a avut loc între 23 și 27 septembrie 2019, Organizația de Pescuit în Atlanticul de Nord-Vest (NAFO) a decis să închidă pescuitul de biban cu ochiul auriu (Beryx splendens) în subzona NAFO 6 din cauza unei posibile epuizări a stocului. Prin urmare, aceste măsuri trebuie implementate în legislația Uniunii, iar lista speciilor interzise trebuie modificată în consecință.

(14)Recomandarea 16-05 a Comisiei Internaționale pentru Conservarea Tonului din Oceanul Atlantic (ICCAT), care a redus TAC pentru peștele-spadă din Marea Mediterană în 2020, a fost deja implementată în legislația Uniunii. Cu toate acestea, în ianuarie 2020, Secretariatul ICCAT a publicat orientări pentru calcularea TAC pentru peștele-spadă din Marea Mediterană (Xiphias gladius). Prin urmare, cota UE trebuie actualizată în consecință.

(15)În cadrul reuniunii sale anuale care a avut loc între 17 și 21 iunie 2019, Comisia Tonului din Oceanul Indian (IOTC) a adoptat noi limite de captură pentru tonul cu aripioare galbene (Thunnus albacares), care nu afectează limitele de captură ale Uniunii în cadrul IOTC. IOTC a redus însă posibilitățile de utilizare a dispozitivelor de concentrare a peștilor (FAD), a navelor de aprovizionare și a balizelor instrumentale. Prin urmare, trebuie aduse noi modificări la Regulamentul (UE) 2020/123 pentru ca normele de punere în aplicare să reflecte în mod corespunzător deciziile luate de părțile la IOTC.

(16)În cadrul reuniunii anuale din iulie 2019, părțile la Acordul privind pescuitul în sudul Oceanului Indian (SIOFA) au decis luarea de măsuri privind pescuitul de fund și limitarea efortului în zona acordului. Măsurile respective au fost implementate în legislația Uniunii prin Regulamentul (UE) 2020/123. Cu toate acestea, trebuie aduse noi modificări pentru a se asigura că normele de punere în aplicare reflectă în mod corespunzător deciziile adoptate de SIOFA cu privire la limitarea pescuitului de fund.

(17)Comisia Europeană acordă licențe de pescuit navelor aflate sub pavilionul Venezuelei pentru a le permite să pescuiască specii de lutianide în apele europene din largul coastei Guyanei Franceze. Regulamentul (UE) 2020/123 prevede acordarea a 45 de licențe. Pentru eliberarea acestor autorizații, trebuie să se facă dovada încheierii unui contract valabil între armator și o întreprindere de prelucrare situată în departamentul Guyanei Franceze. Este necesar să se permită, în anumite condiții, continuitatea operațiunilor de pescuit pe durata procesului de autorizare dintre doi ani.

(18)Prin urmare, Regulamentul (UE) 2020/123 trebuie modificat în consecință.

(19)Limitele de captură prevăzute în Regulamentul (UE) 2019/1838 și Regulamentul (UE) 2020/123 se aplică de la 1 ianuarie 2020. Prin urmare, dispozițiile introduse prin prezentul regulament de modificare privind limitele de captură trebuie să intre în vigoare cât mai curând posibil și să se aplice de la 1 ianuarie 2020. Această aplicare retroactivă nu aduce atingere principiilor securității juridice și protecției încrederii legitime, întrucât posibilitățile de pescuit în cauză nu au fost încă epuizate.

(20)Regatul Unit a fost consultat în conformitate cu articolul 130 alineatul (1) din Acordul privind retragerea Regatului Unit al Marii Britanii și al Irlandei de Nord din Uniunea Europeană și din Comunitatea Europeană a Energiei Atomice,

ADOPTĂ PREZENTUL REGULAMENT: